OpenLLM-France/wikimedia huggingface dataset:
# Luscinia

Luscinia és un gènere d'ocells de la família dels muscicàpids (Muscicapidae).

## Taxonomia

Segons la Classificació del Congrés Ornitològic Internacional (versió 12.1, gener 2022) aquest gènere està format per 4 espècies:
* Luscinia luscinia - Rossinyol de Rússia.
* Luscinia megarhynchos - Rossinyol comú.
* Luscinia phaenicuroides - Cotxa ventreblanca.
* Luscinia svecica - Cotxa blava.
Tanmateix, el Handook of the Birds of the World i la quarta versió de la BirdLife International Checklist of the birds of the world (desembre 2019) consideren que Luscinia tindria només dos espècies, car la cotxa ventreblanca és classificada en el gènere monotípic Hodgsonius i la cotxa blava en el gènere monotípic Cyanecula

## Referències

* 1 2 del Hoyo, Josep. All the birds of the world (en anglès). Barcelona: Lynx editions, 2020, p. 704. ISBN 978-84-16728-37-4.
* ↑ «Chats, Old World flycatchers». IOC World Bird List Version 12.1. International Ornithologists' Union, 01-01-2022. [Consulta: 16 gener 2022].
# GEGL

La Generic Graphics Library (GEGL) és una biblioteca de processament d'imatges, basada en gràfics (DAG), sota llicència lliure. Caracteritzada pel processament per coma flotant, una alta profunditat de color i la capacitat de l'edició no destructiva. Especialment útil per la manipulació d'imatges i l'aplicació de filtres, ofereix vistes prèvies de la imatge resultant.
Desenvolupada principalment per GIMP, s'ha anat implementant de manera parcial des del GIMP 2.6, En la versió estable de GIMP la 2.10 i la inestable 2.99.2 encara disposava de funcionalitats experimentals o resultats poc satisfactoris. Tot i això, ja es considera com l'espina dorsal del processament d'imatges en aquesta aplicació. Altres projectes que també es serveixen de GEGL són: imgflo, GNOME Photos, gcut, iconographer entre d'altres.

## Babl

Babl és una biblioteca que dona suport a GEGL; amb diferents mètodes, transforma i codifica el color dels píxels de manera dinàmica.

## Enllaços externs

* Lloc web de GEGL (anglès)
* Notícies de GEGL Arxivat 2020-11-09 a Wayback Machine. (anglès)
* CEGL a Open Hub (anglès)
* Øyvind Kolås presenta GEGL a la Libre graphics meeting de 2019 a Alemanya.

## Referències

* ↑ «GEGL-0.1.2». [Consulta: 14 setembre 2020].
* ↑ «The GEGL Open Source Project on Open Hub». [Consulta: 14 setembre 2020].
* 1 2 «GIMP 2.6 Released, Offers Major Changes to Interface» (en anglès americà). [Consulta: 13 setembre 2020].
* ↑ «OpenCL/GEGL-OpenCL» (en anglès). [Consulta: 13 setembre 2020].
* ↑ Wilber. «GIMP - GIMP and GEGL in 2019» (en anglès). [Consulta: 13 setembre 2020].
* ↑ Wilber. «GIMP - Development release GIMP 2.99.2 is out» (en anglès). [Consulta: 13 novembre 2020].
* ↑ «GEGL – OpenCL in Gimp – OpenCL.org» (en anglès americà). Arxivat de l'original el 2020-09-28. [Consulta: 13 setembre 2020].
* ↑ «GEGL». [Consulta: 13 setembre 2020].
* ↑ «GIMP 2.10 Available» (en anglès), 30-04-2018. [Consulta: 26 desembre 2020].
* ↑ «Programari d'openSUSE». [Consulta: 26 desembre 2020].
# Nivell mitjà del mar

El valor de nivell mitjà del mar es pren com a referència per definir alçades dintre de l'àmbit geogràfic, com localitats i accidents geogràfics (inclosos els accidents submarins). Internacionalment, aquestes mesures són coordinades i estandarditzades pel Permanent Service of Mean Sea Level (Servei permanent del nivell mitjà del mar), establert a Liverpool. Sovint, per referir-se a una altura mesurada en metres sobre el nivell del mar s'utilitza l'abreviatura msnm.
Com que l'aigua de mar es mou (principalment per les ones i les marees), es pren com a referència el seu valor mitjà, que es mesura en mareògrafs, que són instal·lacions que permeten mesurar el nivell del mar sense l'efecte de les ones. A més a més, cada estat estableix el nivell mitjà de la mar a partir d'un mareògraf de referència.
Per als Països Catalans es prenen diversos punts de referència segons l'estat on pertanyi la regió:
* A Catalunya, la Franja, el País Valencià, les Balears i el Carxe, regions de l'Estat Espanyol, es pren com a referència el nivell mitjà de la mar Mediterrània a la ciutat d'Alacant. L'elecció d'un mareògraf a la Mediterrània en comptes de l'oceà Atlàntic facilita el fet de poder determinar amb més precisió el nivell mitjà del mar perquè les marees hi són molt menors.
* A la Catalunya Nord, departament francès sota el nom oficial de Pyrénées-Orientales (Pirineus Orientals), el nivell que es pren com a referència és a Marsella. Per a les mateixes raons que a Espanya, es pren com a punt de referència un mareògraf del Mar Mediterrani.
* Al Principat d'Andorra es pren el nivell mitjà del mar a la ciutat d'Alacant.

## Referències

* ↑ PSMSL, Web.
* ↑ Montañés, Joan Pascual. «.2.1 Nivell mitjà del mar.». A: Jordi Garcia Orellana i Joan Albert Sánchez Cabeza. Variació del nivell del mar a la Península Ibèrica durant l'últim segle. (pdf). Barcelona: Universitat Autònoma de Barcelona, 2012.
* ↑ Andreu i Barrieras, Miquel Àngel; Simó i Torres, Carles «Determinació preliminar del geoide de Catalunya». Cartografia, 1990, p. 41 [Consulta: 29 abril 2014].
* ↑ «Cartografia d'imatge». A: Presentació dels serveis de l'ICC (pdf). 2a edició. Barcelona: Institut Cartogràfic de Catalunya, 2004, p. 37.
* ↑ «Reseña de señal de nivelación» (pdf) (en castellà). . Institut geográfico nacional, Subdirección General de Geodesia y Cartografía, 26 abril 2014 (2014-04-26), p. 1 [Consulta: 29 abril 2014].
* ↑ «Le marégraphe de Marseille (El mareògraf de Marsella)» (en francès). Institut National de l'Information Géographique et Forestière, 9 juliol 2012 (2012-07-09). [Consulta: 29 abril 2014].

## Vegeu també

* Metres sobre el nivell del mar
* Minves de gener
* Normalnull
* Depressió (geologia)
* Mareòmetre de Portugalete
* Zero hidrogràfic

## Enllaços externs

* PSMSL «Permanent Service for Mean Sea Level (Servei permanent del nivell mitjà del mar)» (en anglès). [Consulta: 29 abril 2014].
# Creu del Santuari de Misericòrdia (Reus)

La Creu del Santuari de Misericòrdia és una obra del municipi de Reus (Baix Camp), situada al Santuari de Misericòrdia i inclosa en l'Inventari del Patrimoni Arquitectònic de Catalunya.

## Descripció

Es tracta d'una creu grega de pedra amb braços d'extrems carrats i quadrat central destacat. En ell hi ha gravats els anagrames de Jesús i Maria a l'anvers i al revers, respectivament. Reposa damunt un fust octogonal rematat per petit capitell, de secció vuitavada, treballat amb ornamentació vegetal. La base de l'element està configurada per una graonada de dos nivells i un volum poligonal que s'uneix al fust de la creu.

## Història

L'any 1913, amb motiu de les festes Constantinianes, celebrades per commemorar el 1600 aniversari de la promulgació de l'Edicte de Milà que donava llibertat al culte cristià, s'erigí aquesta creu a la plaça del Santuari. Sembla que és obra de Modest Gené Roig i va ser costejada per subscripció popular, sota la direcció de l'arquitecte municipal Pere Caselles i Tarrats. La primera pedra es va col·locar el dia 20 d'octubre. Aquesta creu va ser trencada el 1936, com una conseqüència dels esdeveniments bèl·lics. Posteriorment va ser reconstruïda per la Diputació Provincial de Tarragona i es va beneir de nou el 25 de setembre de 1968.

## Referències

* 1 2 «Creu del Santuari de la Misericòrdia». Inventari del Patrimoni Arquitectònic de Catalunya. Direcció General del Patrimoni Cultural de la Generalitat de Catalunya. [Consulta: 28 agost 2014].
# Gens Publília

La gens Publília (en llatí: gens Publilia) va ser una gens romana d'origen plebeu. La forma antiga era inicialment Poblília (Poblilia) segons diuen els Fasti Capitolini. En molts manuscrits antics es troba Publilius corromput en Publius, cosa que de vegades porta a confusió.
Els Publili van ser mencionats per primera vegada l'any 472 aC amb el famós tribú Voleró Publili, i posteriorment altres membres de la família van obtenir les més altes magistratures de l'estat. L'única família d'aquesta gens que portava un cognomen propi era la de Filó i va ser un d'aquesta família, Quint Publili Filó, el que va obtenir un consolat el 339 aC. La importància de la gens es va extingir amb ell. Després de la seva mort no trobem cap persona de la gens Publília que tingués rellevància a l'Estat. Volscus (Volsc) era un agnomen dels Filons.
Alguns personatges d'aquesta gens van ser:
* Voleró Publili, tribú de la plebs el 472 i 471 aC
* Quint Publili, tribú de la plebs el 384 aC
* Luci Publili Filó Volsc, tribú amb potestat consolar el 400 aC
* Voleró Publili Filó, tribú amb potestat consolar el 399 aC
* Quint Publili Filó, cònsol el 339, 327, 320 i 315 aC

## Referències

* ↑ Smith, William (ed.). Dictionary of Greek and Roman Biography and Mythology. Volum III. Londres: John Murray, 1876, p. 603.
# Andrés Villena Oliver

Andrés Villena Oliver (Elx, 1980) és un economista i sociòleg espanyol.
Es va llicenciar en economia i ciències de la comunicació. Posteriorment va fer un màster en sociologia aplicada i un altre en sociologia dels problemes socials. Més endavant es va doctorar per la Universitat de Màlaga amb una tesi doctoral sobre els grups de poder a l'alta política espanyola. Des de 2021 treballa com a professor d'economia aplicada a la Universitat Complutense de Madrid. El seu àmbit de recerca s'ha especialitzat en anàlisi de xarxes de poder, en concret a l'estat espanyol. El 2019 va publicar el llibre ‘Las redes de poder en España’ (Roca Editorial, 2019).
Col·labora habitualment amb eldiario.es. També ha col·laborat amb The Huffingtonpost, Diario Público, El Siglo i El Plural, on fou cap de redacció entre 2007 i 2009.

## Referències

* ↑ «"El Estado está de rodillas ante las élites"», 23-06-2019. [Consulta: 25 novembre 2023].
* ↑ Precedo, José. «Andrés Villena: "Las élites de la Administración ponen muy difícil a los gobiernos aplicar políticas progresistas"» (en castellà), 03-06-2019. [Consulta: 25 novembre 2023].
* ↑ «Libros de Andrés Villena Oliver. Biografía y bibliografía» (en castellà). Txalaparta. [Consulta: 25 novembre 2023].
* ↑ «Andrés Villena: 'Per les grans empreses l'estat són unes grans mamelles que s'han de munyir'». [Consulta: 25 novembre 2023].
* ↑ «ANDRÉS VILLENA OLIVER - Universidad Complutense de Madrid». [Consulta: 25 novembre 2023].
* ↑ «Andrés Villena: "El capitalismo y la publicidad institucional, empresarial y política tiene atrapados a los medios" | NR | Memoria, cultura y actualidad política» (en castellà), 31-08-2023. [Consulta: 25 novembre 2023].
# Manuel Bueno Ortuño

Manuel Bueno Ortuño (Bonete, província d'Albacete, 4 de juny 1957) és un mestre i polític valencià d'origen castellà, diputat a les Corts Valencianes en la VII Legislatura.
Es graduà en Magisteri, especialitat ciències socials. Militant del PSPV-PSOE, treballà com a tècnic d'activitats juvenils a l'Institut Valencià de la Joventut (IVAJ) de 1991 a 1995 i des del 2003 és assessor del grup socialista a la Diputació d'Alacant. Fou elegit diputat a les eleccions a les Corts Valencianes de 2007 per la província d'Alacant. Ha estat secretari de la Comissió d'Educació i Cultura de les Corts Valencianes. Posteriorment fou nomenat oficial de gestió del Síndic de Greuges de la Comunitat Valenciana.

## Referències

* ↑ Personal del Síndic de Greuges Arxivat 2015-09-23 a Wayback Machine., consultat el 10 d'agost de 2015

## Enllaços externs

* Fitxa a les Corts Valencianes Arxivat 2015-09-23 a Wayback Machine.
# Resolució 2377 del Consell de Seguretat de les Nacions Unides

La Resolució 2377 del Consell de Seguretat de les Nacions Unides fou adoptada per unanimitat el 14 de setembre de 2017. El Consell va acordar el mandat i l'abast de la Missió de Verificació de les Nacions Unides a Colòmbia, tal com va proposar el secretari general António Guterres.

## Observacions

El representant estatunidenc va considerar Colòmbia com un exemple per al món, però també va dir que la pau era fràgil a causa de la insuficient infraestructura i inseguretat. El seu col·lega uruguaià va dir que la part més difícil encara estava per venir. El representant bolivià va considerar necessari millorar les condicions de vida dels més pobres a Colòmbia i tancar la bretxa de la pobresa entre zones urbanes i rurals.
El representant senegalès també va considerar el procés de pau político-econòmic a Colòmbia un exemple per al món, i especialment per als països africans. El representant colombià va dir que el seu país estava en una fase crucial i que necessitava una gran voluntat política i un suport internacional. També va acollir amb satisfacció l'alto el foc recentment acordat amb l'Exèrcit d'Alliberament Nacional (ELN), un altre grup rebel. Això permetia reconciliar tot el país.

## Contingut

El Consell de Seguretat es va mostrar satisfet amb el progrés que s'havia fet amb la cessió de les armes, com ara l'Acord Final per acabar amb el conflicte i construir una pau estable i duradora entre el govern colombià i el grup rebel FARC-EP. A mitjans d'agost, l'enviat de l'ONU a Colòmbia va informar que les FARC havien rendit totes les seves armes i havien aixecat els seus 26 campaments. A més, es van entregar unes 8.000 armes de foc i 22 tones d'explosius.
L'acord també va demanar a l'ONU que supervisés la reintegració de les FARC i la implementació de garanties de seguretat. La missió de verificació ja s'havia creat al juliol de 2017. Es va demanar al secretari general António Guterres que formulés una proposta sobre el seu àmbit i mandat.
Va presentar el seu informe el 30 d'agost de 2017. El Consell de Seguretat va coincidir amb la dimensió, els aspectes operatius i el mandat proposat per Guterres. La missió consistirà en aproximadament 120 observadors desarmats, complementats per un component cívic.

## Referències

* 1 2 3 Nacions Unides. «SC approves mandate, operations, size of UN verification mission in Colombia, unanimously adopting r.2377», 14-09-2017.
* ↑ NRC. «VN: FARC heeft alle wapens ingeleverd», 15-08-2017.
* ↑ Nacions Unides. «Report of the SG on the UN verification mission in Colombia», 30-08-2017.

## Vegeu també

* Llista de resolucions del Consell de Seguretat de les Nacions Unides 2301 a la 2400 (2016 - 2018)

## Enllaços externs

* PDF Text de la Resolució a UN.org
# Dulhac jos Pèirapertusa

Dulhac jos Pèirapertusa (en francès Duilhac-sous-Peyrepertuse) és un municipi del Perapertusès, a la regió d'Occitània, departament de l'Aude.
Al seu terme hi ha el castell de Perapertusa.
# Nenad Marković

Nenad Marković Zoric (Doboj, RFS Iugoslàvia, 6 de juny de 1968) és un exjugador de bàsquet professional i entrenador en actiu d'aquest esport. Nascut a Iugoslàvia, té la nacionalitat bosniana i espanyola.

## Trajectòria com a jugador

Es va formar a les categories inferiors de l'Igman Ilidja de Iugoslàvia, debutant professionalment amb el Bosna Sarajevo el 1989. Hi va jugar fins al 1992, en que va marxar a jugar partits amistosos amb l'Stefanel Trieste de la lliga italiana fins que en el mes de febrer signa amb el Ferrys Llíria de la lliga ACB. En acabar la temporada jugarà amb el Hapoel Tel Aviv de la lliga israeliana, abans de tornar a la lliga espanyola en la temporada 1994-95 fitxant pel Joventut. En el mes de gener seria tallat per Stephen Bardo i marxaria a jugar a la lliga suïssa. Jugarà dues temporades més a la lliga israeliana i altres dues a la francesa, per retornar a Espanya el 1999, contractat pel Pamesa València, amb qui va ser subcampió de Copa. La temporada 2000-01 jugaria a l'Adecco Estudiantes, i les dues temporades següents a Grècia. La temporada 2003-04 juga al Polaris World Murcia, i acabar la seva carrera esportiva com a jugador el 2006 a Bòsnia, al KK Bosna.
Va arribar a disputar partits com a internacional per a la selecció absoluta de Iugoslàvia, abans de la desintegració de la mateixa, i per la Bòsnia i Hercegovina amb la qual va disputar els Eurobasket del 97, el 99 i el 2001

## Trajectòria com a entrenador

Després de la seva retirada com a jugador el 2006, el jugador va assumir el càrrec d'entrenador de la selecció bosniana, tot i que no tenia cap experiència prèvia com tècnic. Va entrenar equips de les lligues grega i turca, com el Panionios o el Trabzonspor, fins que el 2017 es converteix en entrenador de l'Iberostar Tenerife de la Lliga Endesa, amb qui va guanyar la Copa Intercontinental de la FIBA. En el mes de novembre d'aquell mateix any arriba a un acord per desvincular-se del club illenc, i es va convertir en entrenador del Gaziantep Basketbol turc.

## Referències

* ↑ Nenad Marković jugador a l'ACB
* ↑ Nenad Marković entrenador a l'ACB (enllaç obsolet)
* ↑ «El Iberostar Tenerife y Nenad Markovic se desvinculan». ACB, 24-11-2017 [Consulta: 16 juliol 2018]. Arxivat 1 de desembre 2017 a Wayback Machine. «Còpia arxivada». Arxivat de l'original el 2017-12-01. [Consulta: 16 juliol 2018].
* ↑ «Nenad Markovic, Adım Adım Gaziantep Basketbol'a» (en turc). Basketball.com.tr/, 27-11-2017 [Consulta: 16 juliol 2018]. Arxivat 16 de juliol 2018 a Wayback Machine.
# Escoles Camps Elisis

Escoles Camps Elisis és una obra noucentista de Lleida (Segrià) protegida com a Bé Cultural d'Interès Local.

## Descripció

Edifici aïllat, compacte, amb planta rectangular, de planta baixa i pis i cos central singular.
Façana amb composició simètrica de porxos amb arcades, terrat amb balustres i sortint, el cos central, de la direcció. Rematat d'elements neoclàssics i realitzat amb pedra artificial i arrebossat.

## Història

Afegit d'un cos baix de serveis i canvi de distribucions interiors.

## Referències

* 1 2 3 «Escoles Camps Elisis». Inventari del Patrimoni Arquitectònic de Catalunya. Direcció General del Patrimoni Cultural. [Consulta: 2 agost 2021].
# Creu del Servei Distingit (Regne Unit)

La Creu del Servei Distingit (anglès: Distinguished Service Cross (DSC)) és la tercera condecoració militar en el rang atorgada per la Royal Navy britànica. Va ser creada el 15 de juny de 1901 pel rei Eduard VII
És atorgada al personal de la Royal Navy i d'altres serveis, així com als oficials d'altres països de la Commonwealth, per valentia o conducta distingida durant accions contra l'enemic al mar. Pot ser atorgada pòstumament.
Originalment es denominava Conspicuous Service Cross, per condecorar als oficials inferiors que no podien rebre l'Orde del Servei Distingit, A l'octubre de 1914 se li modificà el nom a Creu del Servei Distingit, obrint-se a tots els oficials navals per sota de Lieutenant Commander (Major). Des de 1931 també poden rebre-la els membres de la Marina Mercant. Des de 1940 també pot rebre-la el personal no-naval (membres de l'Exèrcit i de la RAF) mentre servien a bord d'una nau. Des de 1993 poden optar-hi tots els rangs, després de la derogació de la Medalla del Servei Distingit. Actualment és la tercera condecoració per valentia per tots els rangs de la Royal Navy.
Des de 1916 s'afegeix una barra sobre el galó per a tots aquells que la reben per segón cop. Els receptors poden emprar el post-nominal DSC.

## Disseny

Una creu llisa de 4 braços iguals, de forma corba, de 43mm d'ample. Al mig figura el monograma reial, amb una corona imperial al capdamunt. Al revers hi figura l'any de la concessió de la creu sobre el braç inferior.
Penja d'un galó de 3 franges iguals, blau fosc a l'exterior i blanc al mig.
Galons de la Creu del Servei Distingit :
| DSC | DSC amb Barra | DSC amb dues Barres |
# Galena (Alaska)

Galena és una població dels Estats Units a l'estat d'Alaska. Segons el cens del 2007 tenia 612 habitants.

## Demografia

Segons el cens del 2000, Galena tenia 675 habitants, 216 habitatges, i 149 famílies La densitat de població era de 14,6 habitants/km².
Dels 216 habitatges en un 49,1% hi vivien nens de menys de 18 anys, en un 50,5% hi vivien parelles casades, en un 12% dones solteres, i en un 31% no eren unitats familiars. En el 24,5% dels habitatges hi vivien persones soles el 3,7% de les quals corresponia a persones de 65 anys o més que vivien soles. El nombre mitjà de persones vivint en cada habitatge era de 2,83 i el nombre mitjà de persones que vivien en cada família era de 3,44.
Per edats la població es repartia de la següent manera: un 37,5% tenia menys de 18 anys, un 7,6% entre 18 i 24, un 29,9% entre 25 i 44, un 20,9% de 45 a 60 i un 4,1% 65 anys o més.
L'edat mitjana era de 28 anys. Per cada 100 dones hi havia 121,3 homes. Per cada 100 dones de 18 o més anys hi havia 123,3 homes.
La renda mitjana per habitatge era de 61.125 $ i la renda mitjana per família de 70.250 $. Els homes tenien una renda mitjana de 46.563 $ mentre que les dones 37.000 $. La renda per capita de la població era de 22.143 $. Aproximadament l'1,3% de les famílies i el 10,2% de la població estaven per davall del llindar de pobresa.

## Poblacions més properes

El següent diagrama mostra les poblacions més properes.

## Referències

* ↑ «Annual Estimates of the Population for Incorporated Places in Alabama». Oficina del Cens dels Estats Units, 10-07-2008.
* 1 2 3 «Fact Sheet- Galena». American Fact Finder. Oficina del Cens dels Estats Units, 12-01-2010. Arxivat de l'original el 2020-02-14. [Consulta: 16 juliol 2010].
* ↑ «Geographic Comparison Table- Galena». American Fact Finder. Oficina del Cens dels Estats Units, 12-01-2010. Arxivat de l'original el 2020-02-12. [Consulta: 16 juliol 2010].
# Compendium of Chemical Terminology

El Compendium of Chemical Terminology (Compendi de terminologia química) és un llibre publicat per la IUPAC (International Union of Pure and Applied Chemistry) que conté les definicions acceptades internacionalment dels termes de la química. El treball en la primera edició va ser iniciat per Victor Gold, per això rep el nom informal de Gold Book.
La primera edició va ser publicada l'any 1987 (ISBN 0-63201-765-1) i la segona edició (ISBN 0-86542-684-8), editada per A. D. McNaught i A. Wilkinson, es va publicar el 1997. Una versió lleugerament ampliada d'aquest Gold Book és de lliure accés online. S'ha traduït i publicat en francès, castellà i polonès.

## Enllaços externs

* Web oficial
* Versió online (anglès)
* Versió online consultable, amb XML Arxivat 2010-01-24 a Wayback Machine.
* IUPAC Nomenclature Books Series (communament conegut com a "Colour Books")
# Manuel Buj García

Manuel Buj García (Barcelona, 14 d'agost de 1909 - Barcelona, 6 de maig de 1996) fou un futbolista català de la dècada de 1930.

## Trajectòria

Sempre fou amateur. Mai va cobrar en una època en la qual el futbol ja era professional. Des dels 14 anys va treballar a l'empresa Fabra i Coats, fet que li impedí dedicar-se al futbol de forma exclusiva. Començà jugant d'extrem i més tard se situà com a davanter centre. Inicià la seva carrera al CD Filatures, UE Sant Andreu i al RCD Espanyol la temporada 1927-28. La següent temporada fitxà pel FC Barcelona, però disputà majoritàriament partits no oficials. També va jugar a l'Iluro SC de Mataró, al Vic FC entre 1934 i 1936 i al CE Sabadell durant la Guerra Civil. Durant els anys 1950 fou entrenador del CD Fabra i Coats.

## Referències

* ↑ Registre de Naixements de l'Ajuntament de Barcelona, any 1909, número de registre 8669.
* 1 2 3 4 5 «Invento para marcar goles». Mundo Deportivo, 29-12-1994. [Consulta: 1r abril 2015].
* 1 2 3 4 5 6 Toni Closa; Josep Pablo, José Alberto Salas i Jordi Mas. Gran diccionari de jugadors del Barça. Editorial Base, 2015. ISBN 978-84-16166-62-6.
* ↑ «Núm. 068, pàgina 4, Per les comarques diuen». La Rambla, 18-05-1931. [Consulta: 1r abril 2015].
* ↑ «Trabajando el traspaso de Soler». Mundo Deportivo, 20-05-1931. [Consulta: 1r abril 2015].
* ↑ «Vich 5 - US Poble Nou 0». Mundo Deportivo, 24-08-1934. [Consulta: 1r abril 2015].
* ↑ «En Vich». Mundo Deportivo, 07-09-1936. [Consulta: 1r abril 2015].
* ↑ «El Sabadell en Granollers». Mundo Deportivo, 09-01-1937. [Consulta: 1r abril 2015].